text: Vinterlege i Fængslet
  09 februar 2014 kl. 13.06
  Nej, der dystes ikke i at save tremmer over eller grave tunneller, når Fængslet i Horsens holder Vinterlege i denne uge. Men både kroppen og hjernen skal på arbejde, hvis man skal have et diplom.
  TV SYD har besøgt det gamle fængsel inde i Horsens. Her har bl.a. De Grønne Spejdere lavet et O(L)-løb, som naturligvis er inspireret af et stort sportsstævne ovre østpå.
  Og der er mere OL i Fængslets Videns-olympiade, hvor deltager får testet deres viden om olympiske lege. Hjernecellerne kan også motioneres i et parti kæmpe-skak i Østpassagen.
  Af andre aktiviteter kan nævnes, at der er mulighed fora t hygge sig med en god bog i Læsehulen i Fængslets gymnastiksal. Hvis man da ikke har brug for at brænde lidt energi af med hulahop-ringe, sjippetove og bolde.
  I Snedkeriet er der opstillet en seks-spors racerbane, som de besøgende kan prøve kræfter med.
  Vinterlegene fortsætter hele ugen.
  